Guvernul a aprobat, în şedinţa de joi, suplimentarea cu un miliard de lei a bugetului Ministerului Agriculturii pentru plata subvenţiilor de 100 de euro la hectar în sectorul vegetal, precum şi pentru crescătorii de suine şi păsări care au înregistrat pierderi din cauza războiului declanşat de Federaţia Rusă împotriva Ucrainei, a anunţat ministrul Agriculturii, Florin Barbu.
Ministrul a precizat, la finalul şedinţei Executivului, că APIA începe de vineri autorizarea plăţilor, iar sumele le vor fi virate fermierilor la începutul săptămânii viitoare.
“În şedinţa de Guvern de astăzi s-a aprobat o hotărâre extrem de importantă pentru fermierii români. Bugetul Ministerului Agriculturii a fost suplimentat cu suma de un miliard lei şi, aşa cum am promis, practic demarăm plata subvenţiilor pentru 100 euro pe hectar în sectorul vegetal, pentru crescătorii de suine şi păsări, care au înregistrat pierderi din cauza războiului declanşat de Rusia împotriva Ucrainei. Vreau să le mulţumesc fermierilor că au avut încredere că vor primi sumele pe care şi eu şi premierul Ciolacu le-am stabilit în cadrul întâlnirilor pe care le-am avut cu aceştia şi că au dat dovadă de răbdare, având în vedere situaţia dificilă prin care au trecut”, a afirmat Barbu.
El a spus că bugetul destinat acestei măsuri de sprijin a fost suplimentat astfel încât toţi fermierii eligibili să primească subvenţia în cuantum de 100 de euro.
“Ştiu că pe anumite grupuri s-a încercat lansarea unei minciuni cum că subvenţiile vor fi mai mici pe motiv că plafonul alocat iniţial va fi depăşit. Şi fac un apel către unii politicieni să nu mai încerce să bage fermierii în lupta politică, mai ales apelând la minciuni. Adevărul este unul singur: aşa cum Guvernul a promis, fermierii vor primi suta de euro pe hectar în sectorul vegetal, suta de euro pe UVM (Unitate Vită Mare – n.r.) la porc şi suta de euro pe UVM la pasăre. Avem peste 1,86 miliarde de lei alocaţi acestei măsuri”, a adăugat Barbu.
Ministrul Agriculturii a precizat că acest tip de subvenţie va fi acordat şi persoanelor fizice, nu celor doar juridice.